31Lena setšhaba sa Israele, theeletšang se Morena a se boletšego ka lena, setšhaba ka moka se a se ntšhitšego Egepeta: 2“Gare ga ditšhaba ka moka tša lefase ke lena fela ke le kgethilego. Ke ka lebaka leo ke swanetšego go le otla ka lebaka la makgopo ohle a lena.”
3Na banna ba babedi ba ka tšea leeto mmogo ba se ba kwana?
4Kgane tau e ka bopa ka sethokgweng e sa hlasele phoofolo?
Tawana yona e ka rora ka serobeng sa yona e se ya swara selo?
5Na nonyana e ka tanywa ke sefu se se sego sa thewa?
Na sefu sona se ka thenkgologa se se sa kgongwa ke selo?
6Kgane phalafala ya ntwa e ka lla motseng ya se tšhoše batho?
Na motse o ka welwa ke kotsi e se ya tlišwa ke Morena?
7Morena, Mong wa bohle, ga a ke a dira selo a sa botše baprofeta, bahlanka ba gagwe, maikemišetšo a gagwe.
8Ge tau e bopa, na ke mang yo a sa boifego?
Ge Morena, Mong wa bohle, a bolela, ke mang a ka se begego molaetša wa gagwe?
9Begelang ba ba dulago ka dintlong tše dikgolo Ashdode le Egepeta le re: “Kgobokanang dithabeng tše di dikologilego motse wa Samaria le bone kgakanego le kgatelelo ya gona.”
10Morena o re: “Batho ba ba kgobela ka dintlong tša bona dilo tše ba ikhweleditšego tšona ka kgang le ka kgapeletšo. Go dira tša go loka ga ba go tsebe. 11Ka gona manaba a tla dikanetša naga ya batho ba Samaria, a senya dibo tša bona, a hula le dintlo tšeo tša bona tše dikgolo.”
12Morena o re: “Bjalo ka ge modiša a hlakodiša fela marapo a mabedi a maoto goba nkgetlwana ya tsebe ya sehuswane se se llwego ke tau, ka wona mokgwa wo mobjalo go tla phologa ba se bakae gare ga badudi ba Samaria, bao gonabjale ba kwaelago didulong tša masethesethe le malaong ao a kgabišitšwego ka nakatlou.” 13Morena Ramaatlaohle, Mong wa bohle, o tšwela pele o re: “Bjale theeletšang gomme le botše ditlogolo tša Jakobo gore ke re: 14
Mohla ke otla batho ba Israele ka lebaka la dibe tša bona, ke tla pšhatlaganya dialetare tša Bethele. Manaka a aletare ye nngwe le ye nngwe a tla kgonolwa a wela fase. 15Ke tla phušola dintlo tša marega le tšona tša selemo. Dintlo tše di kgabišitšwego ka nakatlou di tla thubega; go tla kgerešwa dintlo tše dintši.”
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn